Natacha Atlas
Natacha Atlas er en engelsk-egyptisk sangerinde og sangskriver født og opvokset i det marokkanske kvarter i Bruxelles. Natacha Atlas har med sin multikulturelle baggrund og sine erfaringer fra både arabisk musik og klubscenen i London fået stor succes som fusionsmusiker i både Mellemøsten og Vesten.
I 1993 begyndte hun sit flerårige samarbejde med verdensmusik-bandet Transglobal Underground, hvor hun sang lead og dansede mavedans (raqs sharqi). I 1995 debuterede Atlas med solo-cd’en Diaspora, hvor elektroniske beats blandes med arabiske melodier og instrumentation ligesom på de følgende cd'er Halim (1997) til minde om den egyptiske sanger, Abdel Halim Hafez (1929-1977) og Gedida (1999) med bl.a. en succesfuld coverversion af FrançoiseHardys (f. 1944) Mon amie la rose fra 1964. Natacha Atlas' anmelderroste syvende cd Ana Hina (2008) er hovedsagelig akustisk med strygere, nay-fløjte, piano og arabisk percussion og indeholder udover hendes egne sange coverversioner af den libanesiske sangerinde Fairuz' (f. 1935) og Abdel Halim Hafez' sange. Den efterfølgende cd Mounqaliba (2010), der også er akustisk, blev 2011 optaget i en live version Expression: Live in Toulouse med Orchestre de Chambre de Toulouse og Atlas’ eget 7-mandsorkester. Hendes seneste cd Les Nuits (2013) er balletmusik bestilt af den franske balletkoreograf Angelin Preljocaj (f. 1957).
Gennem årene har Natacha Atlas lavet soundtracks til mange film bl.a. til Ridley Scotts Kingdom of Heaven (2005) og Kim Ki-Duks film Bin-Jip (2004, dansk Tomme huse), hvor hendes sang Gafsa fra cd'en Halim blev brugt som gennemgående soundtrack. Natacha Atlas er udnævnt til antiracisme-ambassadør af FN.